<classify> MIPANGO ya muda mrefu ya serikali ya kujenga ukuta katika mpaka wake na Somalia inatajwa kuwa na manufaa makubwa kwa nchi kutokana na matukio ambayo yametokea katika taifa hilo la Afrika Mashariki.Mradi huo mkubwa kabisa kuwahi kutokea nchi za Afrika Mashariki unatarajiwa kutumia kiasi cha Sh bilioni 3.4 hadi kukamilika kwake. Ukuta huo unatarajiwa kuwa na urefu wa kilometa 400 na urefu wa meta mbili. Wazo la kujengwa kwa ukuta huo lilikuja kutokana na matukio ya kigaidi yaliyokuwa yakitokea nchini hapa na kutajwa kusababishwa na kikundi vha kigaidi cha Al-Shabaab kilicho na makao yake nchini Somalia.Baada ya mauaji ya kinyama katika Chuo Kikuu cha Garisa, tukio ambalo liligharimu maisha ya wanafunzi wapatao 148, serikali ilibuni mbinu ya kupambana na kundi hilo ili kuwalinda wananchi wake dhidi ya mashambulizi hayo. Mpango huo umepokewa kwa hisia tofauti na wananchi wengine wakitilia shaka uwezo wa ukuta huo kuwazuia wanamgambo hao kutoka nchini Somalia.Wengine wanaona kitendo hicho kama cha kibaguzi kwa sababu kuna muingiliano mkubwa wa wananchi kutoka Somalia na Kenya kwa upande wa Kaskazini. Ukuta huo pia utakuwa na kina cha mita tatu kwenda chini ili kuzuia uwezekano wa kutumika kwa mahandaki kupitishia silaha na wanamgambo. Pembeni ya ukuta huo kutakuwa na barabara upande wa Kenya na Somalia itakayotumika katika shughuli za ulinzi wa ukuta huo.  <topic>: kitaifa 